**Кыргыз Республикасынын Кыргыз Республикасынын**

**Юстиция министрлигинен мамлекеттик, муниципалдык**

**кайра каттоодон өткөн мекемелер жана коомдук**

 **тейлөө кызматкерлеринин**

 **профсоюзунун VII съездинин**

 **2015-жылдын 21-июлундагы чечими менен**

**БЕКИТИЛГЕН**

**“КЫРГЫЗ РЕСПУБЛИКАСЫНЫН МАМЛЕКЕТТИК, МУНИЦИПАЛДЫК МЕКЕМЕЛЕР ЖАНА КООМДУК**

**ТЕЙЛӨӨ КЫЗМАТКЕРЛЕРИНИН КЕСИПТИК СОЮЗУ”**

**КЕСИПТИК СОЮЗДАРЫНЫН БИРИКМЕСИНИН**

 **УСТАВЫ**

**Бишкек - 2015-ж.**

1. **ЖАЛПЫ ЖОБОЛОР**

1.1. Кесиптик союздардын бирикмеси **-** Кыргыз Республикасынын мамлекеттик, муниципалдык мекемелер жана коомдук тейлөө кызматкерлеринин кесиптик союзу (мындан ары - профсоюз) Кесиптик союздардын бирикмесининуюштуруучулук - укуктук формасындагы юридикалык жак болуп саналат, анын өз алдынча балансы, өзгөчөлөнгөн мүлкү бар жана ошол мүлкү үчүн өз милдеттенмелери боюнча жоопкерчилик тартат, катталган эмблемасы, символикасы, кыргыз жана орус тилдеринде өзүнүн аталышы жазылган бурчтуу штампы, тегерек мөөрү, Кыргыз Республикасынын жана анын аймагынан тышкаркы банк мекемелеринде алыш-бериш, валюталык жана башка эсептери болушу мүмкүн.

1.2. Профсоюз - мамлекеттик кызматта, муниципалдык мекемелерде жана менчигинин түрүнө карабастан коомдук тейлөө мекемелеринде иштеринин түрү боюнча жалпы өндүрүштүк, кесиптик кызыкчылыктары байланышкан кызматкерлердин, ошондой эле окуу жайда окугандардын ыктыярдуу, жалпы, өз алдынча башкарылуучу коомдук уюму.

1.3. Профсоюз өз ишинде мамлекеттик, муниципалдык жана чарбалык органдардан, саясий жана башка коомдук уюмдардан көз карандысыз болот, аларга отчет бербейт жана алар тарабынан контролдонбойт. Профсоюздун алар менен болгон өз ара мамилеси профсоюз мүчөлөрүнүн мыйзамдуу укуктарын жана кызыкчылыктарын коргоочу жана билдирүүчү катары өнөктөштүктүн, диалогдун жана кызматташтыктын негизинде түзүлөт.

1.4. Профсоюз түзүмүн өз алдынча аныктайт, жетектөөчү органдарды шайлайт, органдарды түзөт жана өз ишин уюштурат, жыйналыштарды, конференцияларды, пленумдарды, съезддерди өткөрөт, Кыргыз Республикасынын профсоюздук бирикмелери менен өз ара аракеттенет, өзүнүн уюштуруучулук жана финансылык өз алдынчалыгын сактоо менен эл аралык чет өлкөлүк профсоюздук бирикмелер менен кызматташат.

1.5. Профсоюз жана анын уюмдары өз иштерин Кыргыз Республикасынын Конституциясына, “Кесиптик бирликтер жөнүндө” Кыргыз Республикасынын Мыйзамына, Кыргыз Республикасынын башка ченемдик укуктук актыларына, эл аралык укуктун жалпыга таанылган принциптерине жана ченемдерине, Адам укуктарынын жалпы декларациясына жана ушул Уставга ылайык ишке ашырышат.

1.6. Профсоюздан жайгашкан жери (юридикалык дареги):

 Кыргыз Республикасы, 720032, Бишкек шаары, Чуй пр., № 207.

**2. ПРОФСОЮЗДУН МАКСАТТАРЫ ЖАНА МИЛДЕТТЕРИ**

2.1 Профсоюз өкүлчүлүк жана профсоюз мүчөлөрүнүн кесиптик, эмгектик, социалдык-экономикалык укуктарын жана кызыкчылыктарын коргоо максатында түзүлөт, профсоюз мүчөлөрүнүн жана алардын үй-бүлөлөрүнүн жашоо деңгээлин көтөрүү үчүн ыңгайлуу шарттарды түзүүгө түрткү берет.

2.2. Профсоюз өзүнүн шайланган органдары аркылуу:

- өзүнүн уюмдарынын иш-аракеттерин бириктирет жана аларды жалпы милдеттерди аткарууга жумшайт;

- мамлекеттик бийлик органдарында, жергиликтүү өз алдынча башкаруу органдарында, соттордо жана коомдук бирикмелерде профсоюздук уюмдардын, профсоюз мүчөлөрүнүн эмгектик жана башка социалдык-экономикалык маселелер боюнча мыйзамдуу укуктарын жана кызыкчылыктарын билдирет жана коргойт;

- мамлекеттик жана муниципалдык органдар, коомдук жана башка кызыкдар уюмдар менен бирге рынок экономикасынын, менчик формасынын өзгөрүлүүчү шарттарында профсоюз мүчөлөрүн реалдуу коргоого кепилдик берүүчү социалдык-экономикалык программаларды иштеп чыгууга жана талкуулоого, иш менен камсыз кылуу, эмгек акы жана социалдык кепилдиктер маселелерин чечүүгө катышат.

2.3. Профсоюз жалпы милдеттерди аткаруу жана негизги максаттарга жетүү үчүн шайланган органдардын жана алардын жетекчилеринин атынан:

- демилгечи болуп чыгат, сүйлөшүүлөрдү жүргүзөт, тармактык макулдашууларды жана жамааттык келишимдерди иштеп чыгат жана аларды эмгек жамааттарынын атынан тиешелүү өнөктөштөр (жумуш берүүчүлөр) менен түзүшөт, алардын аткарылышын контролдойт;

- эмгектик жана социалдык – экономикалык мыйзамдарды өркүндөтүүгө, ченемдик укуктук актылардын долбоорлорун иштеп чыгууга катышат, профсоюз мүчөлөрүнүн мыйзамдуу укуктарын чектөөчү ченемдик укуктук актылардын жокко чыгарылышына жетишет;

- профсоюз мүчөлөрүнүн укуктарына жана кызыкчылыктарына тиешелүү эмгектик жана социалдык – экономикалык маселелер боюнча ченемдик укуктук актыларды кабыл алуу жөнүндө сунуштар менен мыйзам чыгаруу жана аткаруу бийлигинин органдарына кайрылат;

- үй-бүлөнүн жашоо деңгээли, бюджети, инфляция, жумушсуздук, эмгекти коргоо жана эмгек гигиенасы проблемалары боюнча, ошондой эле кадрларды кесиптик даярдоо жана кайра даярдоо проблемалары жана башка маселелер боюнча изилдөөлөрдү уюштурат;

- эмгектенгендердин мыйзамдуу укуктарын жана кызыкчылыктарын коргоодо башка профсоюздар, башка коомдук бирикмелер менен тилектештигин билдирет;

- адамдардын ден соолугуна жана айлана-чөйрөгө таасирин тийгизүүчү экологиялык зыяндуу жана кооптуу факторлордун четтетилишине жетишүү менен мыйзамдарга ылайык эмгек жөнүндө жана эмгекти коргоо жөнүндө мыйзамдардын сакталышына контроль жүргүзөт;

- өз мүчөлөрү үчүн санаториялык-курорттук дарыланууну жана эс алууну уюштурууга көмөк көрсөтүү менен алардын ден соолуктарын чыңдоого кам көрөт, Эмгекчилердин ден соолугун чыңдоо фондунун каражаттарынын максаттуу багыты боюнча пайдаланылышына коомдук контроль жүргүзөт;

- профсоюз мүчөлөрүнө, профсоюздук органдарга методикалык, уюштуруучулук, консультациялык, укуктук жана материалдык жардам көрсөтөт;

- профсоюз кадрларын жана активди окутууну уюштурат;

- Кыргыз Республикасынын Граждандык кодексине жана Кыргыз Республикасынын башка мыйзам актыларына ылайык ишкердикти ишке ашырат, профсоюздун уставдык максаттарына жетүү үчүн чарбалык шериктиктерди жана коомдорду, мамлекеттик эмес фонддорду жана башка чарбалык уюмдарды түзө алат;

- профсоюз мүчөлөрүнүн иш менен камсыз болушунун абалына жана Кыргыз Республикасынын эмгек жана иш менен камсыз кылуу жөнүндө мыйзамдарынын сакталышына коомдук контроль жүргүзөт, ишканалардан жумуштан бошотулган адамдарды социалдык коргоо боюнча колдонуудагы мыйзамдарга ылайык жамааттык келишимде, макулдашууда аныкталуучу чараларды сунуштайт;

- маалыматтык жана басма ишин жүргүзөт;

- өзүнүн иши жөнүндө профсоюз мүчөлөрүнө үзгүлтүксүз кабарлап турат;

- тиешелүү профсоюздук түзүмдөр аркылуу ага профсоюз мүчөлөрү өткөрүп берген башка функцияларды ишке ашырат.

**З. ПРОФСОЮЗ МҮЧӨЛӨРҮ, АЛАРДЫН УКУКТАРЫ ЖАНА МИЛДЕТТЕРИ**

3.1. Ар бир кызматкер, кызматчы жана 14 жашка чыккан окуучу, мамлекеттик органдарда, жергиликтүү өз алдынча башкаруу органдарында (муниципалдык мекемеде), коомдук тейлөө уюмдарында, ишканаларда, менчиктин ар кандай түрүндөгү тармакта иштеген же болбосо жеке эмгек иши менен алектенген адамдар, окуу жайларда окугандар, ошондой эле убактылуу иштебеген үй кожейкелери, профсоюзда туруу ниетин билдиришкен, Уставды таанышкан жана аткарышкан, профсоюздук мүчөлүк төгүмдөрдү төлөшкөн пенсионерлер профсоюздун мүчөсү боло алышат.

3.2. Профсоюз мүчөлүгүнө кабыл алуу жана андан чыгуу мекемеге, уюмга жана окуу жайына өтүүдө берген жеке жазуу жүзүндөгү арызынын негизинде ыктыярдуу түрдө жеке тартипте жүргүзүлөт. Профсоюз мүчөлүгүнө кабыл алуу жана андан чыгаруу жөнүндө чечим баштапкы профсоюздук уюмдун профсоюздук комитети тарабынан кабыл алынат, андан кийин кабыл алынган чечим жөнүндө баштапкы профсоюздук уюмдун мүчөсүнө кабарланат.

3.3. Профсоюзга мүчөлүк стажы профсоюз мүчөлүгүнө кабыл алынган күндөн тартып саналат. Үч күндүн ичинде баштапкы профсоюздук уюмдун профсоюздук комитети тарабынан профсоюздук эсепке алуу карточкасы таризделет жана ага мүчөлүк билети берилет.

Мекемеде же уюмда баштапкы профсоюздук уюм жок болгон учурда профсоюз мүчөлүгүнө кабыл алуу убактылуу профсоюздук эсепке алуу үчүн баштапкы профсоюздук уюмду аныктоо менен жогору турган уюмдун коллегиялык шайланган органы тарабынан жүргүзүлөт.

Баштапкы профсоюздук уюмда убактылуу профсоюздук эсепке алууда турган профсоюз мүчөлөрү бирдей укуктарга жана милдеттерге ээ болушат.

Кызматкер жумуштан бошотулганда же баштапкы профсоюздук уюм жок болгон башка уюмга которулганда профсоюз мүчөсү жазуу жүзүндөгү арызы боюнча, профсоюздук комитеттин чечими менен мурунку уюмдагы профсоюздук тейлөөдө калып жана жалпы негиздерде профсоюздук төгүмдөрдү төлөй алат.

3.4. Профсоюз мүчөлүгү жана профсоюздан жеңилдиктерди алуу укугу төмөнкүлөрдө сакталат:

- үч жашка чыга элек балдарын багууга байланыштуу убактылуу иштебегендерде;

- штаттардын кыскартылышына, ишкана, мекеме жоюлганына байланыштуу жумуштан бошотулган жана башка ишке кабыл алынганга чейин Кыргыз Республикасынын Эмгек, миграция жана жаштар министрлигинин каттоосунда тургандарда;

- жаш курагы, майыптыгы боюнча пенсияга чыкканына байланыштуу иштебегендерде жана акыркы иштеген жери боюнча профсоюздук эсепке алууда туруу ниетин билдиргендерде;

- анык аскер кызматына же аскердик жыйымдарга чакырылгандарда;

- профсоюздук органдардын чечими боюнча кызматкерлердин башка категорияларында;

- ден соолугунун мүмкүнчүлүктөрү чектелген адамдарда.

3.5. Профсоюз мүчөлүгү төмөнкү учурларда токтотулат:

- профсоюздан өз каалоосу менен чыгууда;

- профсоюздан чыгарууда;

- профсоюздук мүчөлүк төгүмдү 6 айдан ашык төлөбөгөндө.

3.6. Профсоюздан чыгууда мүчөлүк билет/ профсоюздук карточка өткөрүп берилет, мында профсоюздук стаж токтотулат. Профсоюзга кабыл алуу жөнүндө арыз экинчи жолу берилген учурда ага мүчө болуу жалпы негиздерде каралгандан кийин улантылышы мүмкүн.

3.7. Мамлекеттик жана муниципалдык мекемелердин профсоюз мүчөлөрү төмөнкүлөргө укуктуу:

- профсоюздук органдарга шайлоого жана шайланууга;

- профсоюздун ишине, чечимдерди иштеп чыгууга, талкуулоого жана кабыл алууга, алардын аткарылышын жана профсоюздук органдардын ишин контролдоого катышууга;

 - анын маселелери каралган учурда, профсоюздук органдардын жыйналыштарына, ошондой эле жыйындарына өзү катышууга;

- өзүнүн эмгектик жана башка социалдык-экономикалык укуктарын жана кызыкчылыктарын коргоо үчүн каалаган профсоюздук органына кайрылууга;

- санаториялык-курорттук тейленүү укугун, профсоюздун маданий мекемелеринин кызмат көрсөтүүлөрүн, спорттук курулмаларын, профсоюздук уюмдар тарабынын көрсөтүлүүчү бекер юридикалык консультацияларды үй-бүлө мүчөлөрү менен бирге пайдаланууга, профсоюздун каражаттарынан белгиленген тартипте материалдык жардам алууга;

- колдонуудагы мыйзамдарга ылайык профсоюз жана анын шайланган органдары тарабынан уюштурулуучу жамааттык иш-аракеттерге катышууга.

3.8. Профсоюз мүчөлөрү төмөнкүлөргө милдеттүү:

- профсоюздун Уставын сактоого, ага жүктөлгөн профсоюздук милдеттерди жана тапшырмаларды аткарууга, профсоюздун кадыр-баркы жөнүндө кам көрүүгө, ушул Уставга каршы келген иш-аракеттерге жол бербөөгө;

- профсоюздун катышуусу менен кабыл алынган жамааттык келишимде, тармактык, тарифтик макулдашууда каралган милдеттерди аткарууга;

- ай сайын белгиленген өлчөмдө жана тартипте профсоюздук мүчөлүк төгүмдөрдү төлөөгө.

3.9. Эмгектеги жетишкендиктери, коомдук жашоого активдүү катышкандыгы үчүн профсоюз мүчөсү профсоюз органы тарабынан моралдык жана материалдык жактан сыйланышы, ошондой эле мамлекеттик сылыктарга жана ардак наамдарды ыйгарууга көрсөтүлүшү мүмкүн.

3.10. Уставдык талаптарды аткарбагандыгы, алты айдан ашык мүчөлүк төгүмдөрдү төлөбөгөндүгү үчүн профсоюз мүчөлөрүнө төмөнкү коомдук таасир этүү чаралары көрүлөт:

- эскертүү;

- сөгүш;

- катуу сөгүш;

- акыркы чара катары профсоюздан чыгаруу.

3.11. Таасир этүү чараларын аныктоо жөнүндө чечим профсоюзга мүчөлүккө кабыл алууга укуктуу органдар, ошондой эле жогору турган шайланган профсоюздук органдар тарабынан, кийин баштапкы уюмдарга маалымдоо менен кабыл алынат. Жаза-чарасын колдонуу же профсоюздан чыгаруу жөнүндө чечим профсоюз мүчөсүнүн катышуусунда кабыл алынат. Ал профсоюздун жыйналышына же профоргандын жыйынына жүйөлүү себептерсиз катышуудан баш тарткан учурда профсоюздан чыгаруу жөнүндө маселе ансыз эле чечилиши мүмкүн. Бул маселе боюнча чечим эгерде, ал үчүн баштапкы уюмдун профсоюздук комитетинин мүчөлөрүнүн үчтөн экисинен кем эмеси добуш берсе кабыл алынды деп саналат. Профсоюздан чыгарылган адам профсоюздан чыгарылгандыгы жөнүндө жазуу жүзүндө маалымдалышы керек.

Эркиндигинен ажыратууга соттолгон профсоюз мүчөлөрү профсоюздан автоматтык түрдө чыгарылат.

3.12. Профсоюз мүчөсүнөн жаза-чарасын алып салуу жөнүндө маселе тиешелүү профсоюздук орган тарабынан бир жылдан кечиктирилбей каралат.

3.13. Профсоюздан чыгарылган адам эки айлык мөөнөттө бул чечимди жогору турган профсоюздук органдарда даттанууга укуктуу.

Профсоюздан чыгарылган адам жалпы негиздерде, бирок андан чыгарылгандан кийин бир жылдан эрте эмес мөөнөттө профсоюз мүчөлүгүнө кайра кабыл алынышы мүмкүн.

Профсоюздан чыгарылган же башка уюмга, мекемеге кеткен профсоюз мүчөсү профсоюздун биргелешкен мүлкүнө укуктугу жок, төлөнгөн мүчөлүк төгүмдөрдүн суммасы ага кайтарылып берилбейт жана ал профсоюздук коргоо укугунан ажырайт.

**4. ПРОФСОЮЗДУН УЮШТУРУУЧУЛУК ТҮЗҮЛҮШҮНҮН ЖАНА**

**ИШИНИН НЕГИЗГИ ПРИНЦИПТЕРИ**

4.1. Профсоюз өндүрүштүк-аймактык принцип боюнча түзүлөт жана өзүнүн түзүмү болот.

Баштапкы профсоюздук уюмдар, (мындан ары Уставдын тексти боюнча – профсоюздук орган же профуюм), профсоюздун бириккен, облустук комитеттери жана алардын шайланган органдары, ошондой эле профкомдордун төрагаларынын кеңештери жана алардын профоргандары профсоюздун ушул Уставынын, Жоболордун чегинде иш алып барышат, өз иштерин демократиялык принциптердин негизинде ишке ашырышат.

4.2. Профсоюз өз ишин төмөнкүлөрдүн негизинде уюштурат:

- бардык профсоюздук органдардын башынан аягына чейин шайлануучулугунун, алардын профсоюз мүчөлөрүнүн алдында дайыма отчеттуулугунун;

- профсоюздук уюмдардын жана шайланган органдардын ишинин айкындуулугунун;

- бардык уюмдардын жана шайланган органдардын ишинин коллегиалдуулугунун, кабыл алынган чечимдердин жана профсоюздук тапшырмалардын аткарылышына жеке жоопкерчиликтин;

- профсоюздук комитеттердин аларды шайлаган уюмдардын /органдардын жана алардын ишине баа берүүчү профсоюздун жогору турган органдарынын (жыйналыш, конференция, съезд) алдында отчеттуулугунун жана контролдуулугунун;

- талкуулоо стадиясында ой-пикирлердин плюрализминин, талкуулардын эркиндигинин жана чечимдер кабыл алынгандан кийин иш-аракеттердин бирдиктүүлүгүнүн;

- азчылыктын ой-пикирлерин сыйлоонун;

- жогору турган профсоюздук уюмдардын чечимдеринин анын алдындагы профсоюздук уюмдар тарабынан милдеттүү түрдө аткарылышынын. Жогору турган профсоюздук орган анын алдындагы жетектөөчү же шайланган органдардын чечимдерин, эгерде алар “Кесиптик бирликтер жөнүндө” Кыргыз Республикасынын Мыйзамына жана ушул Уставга каршы келсе жокко чыгарууга укуктуу.

Өз ара жакын тууган болгон адамдардын бир профсоюздук органда бирге иштешине тыюу салынат.

4.3. Профсоюздук органдар жыйналыштарда, конференцияларда, съезддерде шайлоо жолу менен же түз дайындоо принциби боюнча түзүлөт, мында профсоюздук уюмдар баштапкы уюмдун профсоюздук активинин же жогору турган профсоюздук органдардын шаттык профсоюздук кызматкерлеринин ичинен аныкталган квота боюнча өз өкүлдөрүн аларды чакыртып алуу жана алмаштыруу укугу менен тиешелүү профсоюздук органга шайлашат.

Тармактык профсоюздун съезддерине, облустук конференцияларга делегаттар профкомдордун төрагаларынын шаардык кеңештери жок тиешелүү комитеттин чечими боюнча профсоюздун шаардык топтук конференцияларында шайланышы керек.

Профсоюздук органдын төрагасы жана төрагасынын орун басары кызматы боюнча съезддин, конференциянын, жыйналыштын делегаттары болуп саналышат.

4.4. Өкүлчүлүк ченемдери жана конференцияларга, съезддерге делегаттарды шайлоо тартиби Профсоюздун борбордук, облустук комитеттери тарабынан белгиленет.

4.5. Профсоюздук органдардын шайлоолоруна добуш берүүнүн тартиби, сандык курамы жана жашыруун же ачык добуш берүү формасы жыйналыштын катышуучулары, конференциянын, съезддин делегаттары, профсоюз органынын мүчөлөрү тарабынын аныкталат.

4.6. Башка талапкерлерге караганда кыйла көп добушка ээ болгон, бирок, кворум болгон учурда добуш берүүгө катышкан жыйналыштын катышуучуларынын, конференциянын, съезддин делегаттарынын жарымысынан кем эмесинин добуштарына ээ болгон талапкерлер профоргандарга шайланды деп саналат. Кворум – мүчөлөрдүн жарымысынан көбүнүн катышуусу.

4.7. Бардык профсоюздук уюмдардын мөөнөтүнөн мурда өтүүчү шайлоолору профсоюздук уюм тарабынан бириктирилүүчү профсоюз мүчөлөрүнүн үчтөн биринен кем эмесинин талаптары же жогору турган профсоюздук органдын негиздүү сунушу боюнча өткөрүлүшү мүмкүн.

4.8. Профсоюздук органдын жетекчиси, анын орун басары белгиленген кворум болгон учурда тиешелүү профсоюздук органдын пленумунда /жыйынында /жыйналышында жашыруун же ачык добуш берүү менен ошол профоргандын мүчөлөрүнүн ичинен шайланат. Пленумда /жыйында /жыйналышта катышкандардын көпчүлүгүнүн добуштарына ээ болгон талапкер шайланды деп саналат.

Профсоюздук органдын жетекчисин, анын орун басарын кызмат ордунан бошотуу кворум болгон учурда тиешелүү профсоюздук органдын пленумунда / жыйынында /жыйналышында жашыруун же ачык добуш берүү менен жүргүзүлөт.

Чечим эгерде, ага пленумга, жыйынга катышкандардын үчтөн экисинен кем эмеси добуш берсе кабыл алынды деп саналат.

Кызмат ордунан өз каалоосу менен бошотуу эмгек мыйзамдарына ылайык ишке ашырылат.

4.9. Баштапкы профсоюздук уюмда жыйналышта шайланган комитеттин мүчөсүн же ревизиялык комиссиянын мүчөсүн чыгаруу жөнүндө маселе жыйналыштын катышуучуларынын көпчүлүгүнүн добушу менен жашыруун же ачык добуш берүү аркылуу чечилет.

4.10. Конференцияда, съездде шайланган профсоюздук органдын мүчөсү пленумда катышкандардын көпчүлүгүнүн добушу менен жашыруун же ачык добуш берүү аркылуу профоргандын курамынан чыгарылат.

4.11. Шайланган органдын түз дайындоо принциби боюнча шайланган мүчөсү аны дайындаган профсоюздук органдын чечими менен гана кайра чакыртып алынышы мүмкүн. Мындай учурда шайланган органдын курамы тиешелүү профсоюздук уюмдан жаңы мүчөнү дайындоо менен толукталат, анын ыйгарым укугу шайланган органдын жыйынында ырасталат.

4.12. Шайланган профсоюздук органдардын иштеген же жашаган жерин которгондугуна байланыштуу алар менен байланышын жоготкон мүчөлөрү профоргандардын пленумдарында/ жыйындарында ачык добуш берүү менен алардын курамынан чыгарылат.

Кайсы профсоюздук орган болбосун аны шайлаган жыйналышка, конференцияга же съездге жана жогору турган профсоюздук органга отчет берет.

4.13. Профсоюздук жыйналыш, профсоюздук комитеттердин жана алардын президиумдарынын жыйындары/ пленумдары, эгерде аларга профсоюздук уюмдун мүчөлөрүнүн, профсоюздук комитеттин, президиумдун мүчөлөрүнүн жарымынан көбү катышса укуктуу деп саналат. Профсоюздук конференциялар жана съезддер аларга делегаттардын үчтөн экисинен кем эмеси катышса укуктуу деп саналат. Профсоюздук комиссиянын мүчөлөрү профсоюздук органдардын пленумдарына/ жыйындарына кеңеш берүүчү добуш укугу менен катышат.

4.14. Профсоюздук комитеттердин жыйналыштарынын, пленумдарынын, конференцияларынын, съезддеринин, жыйындарынын чечимдери кворум болгон учурда, жыйналыштын катышуучуларынын, конференциянын, съезддин делегаттарынын, добуш берүүгө катышкан шайланган органдардын мүчөлөрүнүн көпчүлүгүнүн добуштары менен кабыл алынат.

4.15. Профсоюздук органдардын шайлоолору төмөнкүдөй тартипте өткөрүлөт:

- профтопоргдордун, цехкомдордун /профбюролордун/- жыл сайын;

- профуюштуруучулардын – үч жылда бир жолу;

- баштапкы профсоюздук уюмдардын профкомдорунун - беш жылда бир жолу;

- Профсоюздун борбордук, облустук комитеттеринин, бириккен, шаардык, райондук комитеттеринин – беш жылда бир жолу.

Профсоюздун кезектеги съездин чакыруу жөнүндө чечим Профсоюздун борбордук комитети тарабынан кабыл алынат жана эки ай мурун күн тартиби менен бирге жарыяланат, ал эми кезексиз - өткөрүүгө чейин бир ай мурун жарыяланат.

4.16. Профсоюздук органдар туруктуу жана убактылуу комиссияларды түзө алышат, алардын ыйгарым укуктарын аныктап, иштеги коомдук башталыштарды өнүктүрүүнүн башка формаларын жана методдорун пайдалана алышат.

**5. БАШТАПКЫ ПРОФСОЮЗДУК УЮМДАР**

5.1. Баштапкы профсоюздук уюм профсоюздун негизи болуп саналат, ал бир мекемеде, уюмда, ишканада жана башкаларда иштеген профсоюз мүчөлөрүнүн ичинен, профсоюздун үчтөн кем эмес мүчөсү болгон учурда түзүлөт. Баштапкы профсоюздук уюмду түзүү жана тармактык профсоюзга кирүү жөнүндө чечим уюмдаштыруу жыйналышында кабыл алынат, бул жөнүндө жогору турган профсоюздук органга каттоо /эсепке алуу үчүн маалымдалат.

Профсоюздун башка тармактык комитетине же республиканын профсоюздарынын облустук кеңештерине өтө турган баштапкы профсоюздук уюмдар каттоодо турушкан жогорку аймактык тармактык профсоюздук органга профсоюздук тейлөөдөн чыгуу жөнүндө 3 ай мурун билдирүүгө милдеттүү.

Профсоюздук комитеттен чыгуу жана профсоюздун башка тармактык комитетине, профсоюздардын бирикмесине өтүү жөнүндө маселе жогору турган профоргандын катышуусу менен баштапкы профсоюздук уюмдун жыйналышында чечилет.

5.2. Баштапкы профсоюздук уюм өзүнүн ички түзүмүн өз алдынча аныктайт.

Профсоюздук комитеттин чечими боюнча баштапкы профсоюздук уюмдун ичинде профсоюздук топтор түзүлсө болот.

5.3. Баштапкы профсоюздук уюмдун жогорку органы – зарылдыкка жараша, бирок алты айда бирден аз эмес жолу чакырылуучу жыйналыш /конференция. Жыйналыш/ конференция өз уюмунун ишинин артыкчылыктуу багыттарын аныктайт, анын түзүмүн бекитет, профбюджетти, эмгек акы төлөө фондун түзөт жана бекитет, иштен бошотулбаган активисттерге кошумча акыны бекитет, жетектөөчү органдарды шайлайт ж.б.

5.4. Профсоюздук жыйналышта /конференцияда күндөлүк ишти жүргүзүү үчүн төмөнкүлөр шайланат:

 профсоюздук топто – профсоюздун топтук уюштуруучусу /профтопуюштур/ анын орун басары;

профсоюздун 15тен ашык эмес мүчөсүн бириктирүүчү баштапкы профсоюздук уюмда - профуюштуруучу жана анын орун басары;

профсоюздун 15 жана андан көп мүчөсүн бириктирүүчү баштапкы профсоюздук уюмда - профсоюздук комитет.

Профкомдун курамынын ичинен профкомдун төрагасы, анын орун басарлары, казыначы шайланат. Баштапкы уюмдардын ревизиялык комиссиясы профсоюздун съездинде бекитилген жобону жетекчиликке алат.

5.5. Профсоюздук комитет:

- профсоюз мүчөлөрүнүн профсоюздук уюмдун ишине катышуусу үчүн шарттарды түзөт;

- өндүрүш, эмгек, тиричилик жана маданият жаатында профсоюз мүчөлөрүнүн кызыкчылыктарын билдирет жана коргойт, социалдык өнүктүрүү, эмгекти уюштуруу жана эмгек акы маселелери боюнча администрация менен тыгыз байланышта иш алып барат, иштеп жаткандарга эмгек акы төлөөнүн жана эсептешүүлөрдүн белгиленген системаларынын туура пайдаланышын контролдойт;

- профсоюздук жыйналыштардын/ конференциялардын ортосундагы мезгилде профсоюздук уюмдун ишин анын иш-аракетинин негизги багытын, ушул Уставга ылайык жогору турган профсоюздук органдардын чечимдерин эске алып жана колдонуудагы мыйзамдар менен берилген укуктардын негизинде уюштурат;

- эмгек жамаатынын атынан жумуш берүүчү /администрация менен жалпы жыйналышта /конференцияда жактырылган жамааттык келишимди, макулдашууну түзөт, анын аткарылышын контролдойт;

- эмгек мыйзамдарынын, өндүрүштүк санитариянын жана коопсуздук техникасынын эрежелеринин жана ченемдеринин сакталышын контролдойт, эмгектик талаш-тартыштарды /чыр-чатактарды чечүүгө ж.б катышат;

- профсоюз мүчөлөрүнө укуктук жардам көрсөтөт;

- өз алдынча, профсоюздук жыйналышта же конференцияда бекитилген сметалардын негизинде уюмдун профсоюздук бюджетинин каражаттарын чыгымдайт, профкомдун, профбюронун /цехкомдун туруктуу жана убактылуу комиссияларынын укуктарын жана милдеттерин аныктайт;

- профсоюз мүчөлөрүн эсепке алууну уюштурат;

- профсоюз мүчөлөрүнүн баштапкы профсоюздук уюмдун ишине катышуусу үчүн шарттарды түзөт;

- жамааттык келишимде белгиленген тартипте профсоюз мүчөлөрүнө материалдык жардам көрсөтөт;

- мамлекеттик иш менен камсыз кылуу органдары тарабынан белгиленген квотага ылайык ден соолугунун мүмкүнчүлүктөрү чектелген адамдардын иш менен камсыз болууларынын абалына коомдук контроль жүргүзөт.

Профсоюздук комитет өз ишинде профсоюздук жыйналышка /конференцияга отчет берет жана жогору турган профсоюздук органдарга өз иши жөнүндө зарыл болгон маалыматты, Профсоюздун борбордук комитети тарабынан бекитилген статистикалык жана финансылык отчетту берет.

Баштапкы профсоюздук уюмдун түзүмдүк бөлүнүштөрүндө отчетторду жана шайлоолорду өткөрүү мөөнөтү жөнүндө чечимди профсоюздук комитет кабыл алат.

5.6. Баштапкы уюмдун иши Профсоюздун борбордук комитети тарабынан бекитилген Профсоюздун баштапкы уюмдары жөнүндө жобого ылайык ишке ашырылат жана ишкана /бирикме, мекеме, уюм жоюлганда же профсоюздун бардык мүчөлөрүнүн арыздары болгон учурда профсоюздун жыйналышынын чечими боюнча иши токтотулат.

5.7. Кесиптик бирликтер жөнүндө Кыргыз Республикасынын Мыйзамына ылайык жолдоочунун демилгеси боюнча, өндүрүштүк иштен бошотулбаган профсоюздук комитеттердин төрагаларын, профкомдун мүчөлөрүн, профуюштуруучуларды эмгек кодексинде эмгек келишимин бузуунун белгиленген жалпы тартибинен тышкары жумуштан бошотууга жогору турган профсоюздук органдын макулдугу менен гана жол берилет.

**6. ПРОФСОЮЗДУН БИРИККЕН, РАЙОНДУК, ШААРДЫК,**

**ОБЛУСТУК УЮМДАРЫ**

6.1. Министрликтерде, мамлекеттик комитеттерде, ведомстволордо, жергиликтүү өз алдынча башкаруу органдарында (муниципалдык мекемелерде) жана алардын түзүмдүк бөлүнүштөрүндө, республикалык, облустук башкармалыктардын алдында өндүрүштүк өзгөчөлүктөрдү жана мекемелердин, уюмдардын жана ишканалардын аймактык жайгашуусун эске алуу менен бириккен профсоюздук уюмдар же профсоюздук комитеттердин төрагаларынын кеңештери түзүлүшү мүмкүн.

Профсоюздун бириккен комитеттери Профсоюздун борбордук комитетинин, облустук комитеттеринин чечими боюнча баштапкы профсоюздук уюмдардын ой-пикирлерин эске алуу менен түзүлөт.

6.2. Баштапкы уюмдарды түздөн-түз бириктирүүчү райондук жана шаардык профсоюздук уюмдар координациялоочу түзүмдүк звено болуп саналат.

Профсоюздун тиешелүү комитети жок региондо профкомдордун төрагаларынын тармактык кеңеши түзүлүшү мүмкүн.

Профкомдордун төрагаларынын райондук жана шаардык кеңештерин түзүү жөнүндө чечим Профсоюздун борбордук, облустук комитети тарабынан кабыл алынат. Профкомдордун төрагаларынын тармактык кеңешинин укуктары жана милдеттери Профсоюздун борбордук комитети тарабынан бекитилген Жобого ылайык аныкталат.

6.3. Профсоюздун бириккен, райондук жана шаардык уюмунун жогорку органы - отчеттор угулуучу жана тиешелүү комитеттер шайлануучу конференция, кеңештер жана ревизиялык комиссиялар.

6.4. Профсоюздун бириккен комитетинин пленуму, профкомдордун төрагаларынын райондук жана шаардык кеңештеринин жыйыны зарылдыкка жараша, бирок бир жылда бирден аз эмес жолу чакырылат.

6.5. Профсоюздун бириккен комитети, профкомдордун төрагаларынын райондук жана шаардык кеңештери өзүнүн жыйындарын зарылдыкка жараша, бирок үч айда бирден аз эмес жолу өткөрүшөт.

6.6. Пленум курамында төрага, төраганын орун басары жана президиумдун мүчөлөрү болгон президиумду шайлайт, профсоюздун комитетинин комиссияларын түзөт жана президиумдун иштөө тартибин аныктайт.

6.7. Профсоюздун бириккен, райондук жана шаардык комитети:

- баштапкы профсоюздук уюмдардын ишин координациялайт жана багыт берет, профсоюздук иштин бардык багыттары боюнча аларга жардам көрсөтөт, профсоюздук кадрларды жана активди окутууну уюштурат;

- мамлекеттик жана чарбалык башкаруунун райондук жана шаардык органдарындагы баштапкы профсоюздук уюмдарынын профсоюз мүчөлөрүнүн кызыкчылыктарын коргойт;

- профсоюздук бюджеттин аткарылышын камсыз кылат, баштапкы профсоюздук уюмдардын макулдугу менен райондун же шаардын профсоюз мүчөлөрүн маданий-тиричилик жактан тейлөө үчүн акчалай жана башка каражаттарды борборлоштура алат;

- райондук, шаардык мекемелердин жана уюмдардын, ишканалардын жетекчилеринин эмгекти жана өндүрүштү уюштуруу, коопсуз жана жакшы эмгек шарттарын, эмгек мыйзамдарын сактоо, эмгектенгендерди маданий-тиричилик жактан тейлөө маселелери боюнча маалыматтарын угат.

Профсоюздун бириккен комитетинин, профкомдордун төрагаларынын райондук жана шаардык кеңештеринин иши профсоюздун Уставына жана Профсоюздун борбордук комитети тарабынан бекитилген Жобого ылайык ишке ашырылат.

6.8. Профсоюздун облустук уюмдары Профсоюздун борбордук комитетинин жана облустун баштапкы профсоюздук уюмдарынын чечими боюнча түзүлөт жана өз иштерин профсоюздун Уставынын жана Профсоюздун борбордук комитети же профсоюздун облустук комитетинин пленуму тарабынан бекитилген Профсоюздун облустук комитетинин иши жөнүндө жобонун негизинде жүргүзүшөт.

6.9. Профсоюздун облустук уюмунун жогорку органы – профсоюздун облустук комитетинин, ревизиялык комиссиянын отчету угулган жана алардын мүчөлөрү шайланган конференция.

6.10. Профсоюздун облустук комитети:

- профсоюздун райондук жана шаардык комитеттерин түзүүнү кошкондо, өзүнүн уюмунун түзүмү боюнча маселелерди өз алдынча чечет, кыйла ири баштапкы профсоюздук уюмдарга профсоюздун райондук комитеттеринин укугун берет;

- профсоюздук кадрларды жана активди окутууну уюштурат жана профсоюздун Уставынын чегинде профсоюздун райондук жана шаардык комитеттеринин ишин координациялайт;

- чарбакер органдар менен бирге эмгекти уюштуруу жана нормалоо, эмгек акы, экономикалык өбөлгөлөө фонддорун түзүү жана пайдалануу маселелерин чечет;

- жамааттык келишимдерди жана макулдашууларды түзүүнү уюштурат, облустук башкармалыктар менен тарифтик макулдашууларды түзөт жана алардын аткарылышы боюнча чараларды көрөт;

- эмгекти коргоонун абалын, эмгек жөнүндө мыйзамдардын сакталышын контролдойт;

- профсоюздук бюджеттерди бекитет, алардын аткарылышын уюштурат. Профсоюздун облустук комитетинин пленуму зарылдыкка жараша, бирок бир жылда бирден аз эмес жолу чакырылат.

Профсоюздук комитеттин пленуму профсоюздун облустук комитетинин төрагасын, орун басарын, курамында төрага, төраганын орун басары жана мүчөлөрү болгон президиумду шайлайт жана анын ишинин тартибин аныктайт, комиссияларды түзөт.

6.11. Облустук комитеттер жок региондордо Борбордук комитеттин профуюштуруучулары дайындалышы мүмкүн. Алардын иштери Профсоюздун борбордук комитети тарабынан бекитилген Жобого ылайык ишке ашырылат.

**7. ПРОФСОЮЗДУН ЖОГОРКУ ОРГАНЫ**

7.1. Профсоюздун жогорку органы болуп беш жылда бир жолу чакырылуучу профсоюздун съезди саналат.

Профсоюздун кезексиз съезди Профсоюздун борбордук комитетинин чечими же профсоюздук уюмдардын үчтөн экисинен кем эмесинин талаптары боюнча чакырылат.

7.2. Профсоюздун съезди:

- Профсоюздун борбордук комитетинин жана ревизиялык комиссиянын отчетун угат;

- профсоюздун Уставын кабыл алат, кайра карайт, аны өзгөртөт;

- профсоюздун милдеттерин, келечекке анын ишинин артыкчылыктуу багыттарын аныктайт;

- Профсоюздун борбордук комитетин, ревизиялык комиссияны шайлайт, ал эми түз дайындоо учурунда облустук, шаардык, райондук конференцияларда же пленумдарда, топтук жыйналыштарда белгиленген квота боюнча шайланган Профсоюздун борбордук комитетинин мүчөлөрүнүн жана ревизиялык комиссиянын мүчөлөрүнүн ыйгарым укуктары жөнүндө маселелерди чечет;

- Кыргыз Республикасынын мамлекеттик, муниципалдык мекемелер жана коомдук тейлөө кызматкерлеринин профсоюздарынын Эл аралык федерациясынын жана Кыргызстандын Профсоюздар федерациясынын кеңешинин курамына кирүү жөнүндө чечимди кабыл алат жана ага өкүлдөрдү шайлайт;

- Кыргыз Республикасынын мамлекеттик, муниципалдык мекемелер жана коомдук тейлөө кызматкерлеринин профсоюздарынын Эл аралык федерациясынын съездине делегаттарды шайлайт;

- баштапкы профсоюздук уюмдарга Профсоюздун борбордук комитетинин чечимдерин жана башка документтерин жеткирет, алардын аткарылышынын жүрүшүнө контроль жүргүзөт;

- Профсоюздун борбордук комитетинин мүчөлөрүнүн курамынын ичинен Профсоюздун борбордук комитетинин төрагасын жана анын орун басарын шайлайт, бул максат үчүн Профсоюздун борбордук комитетинин уюштуруу пленумун өткөрөт. Алар кызмат орундарынан Профсоюздун борбордук комитетинин пленумунда бошотулушат.

7.3. Профсоюздун борбордук комитети:

- съезддердин ортосундагы мезгилде Профсоюздун борбордук комитети аткаруучу орган болуп саналат, анын жумушчу органы болгон пленум зарылдыкка жараша, бирок бир жылда бирден кем эмес жолу чакырылат;

- убактылуу, съездге чейин профсоюздун төрагасын жана анын орун басарын шайлайт жана кызмат орундарынан бошотот;

- Профсоюздун борбордук комитетинин президиумун шайлайт, ар бир эки жылда ага ротация жүргүзөт;

- съезддин чечимдеринин практикалык ишке ашырылышын уюштурат;

 - профсоюздун съездинде аныкталган проблемалар боюнча профсоюздун облустук, райондук жана шаардык комитеттеринин, профкомдордун төрагаларынын тармактык кеңештеринин ишин координациялайт;

- профсоюз мүчөлөрүнө өз иши жөнүндө маалымдайт;

- Профсоюздун борбордук комитетинин мүчөлөрүн чакыртып алуу же алмаштыруу учурунда алардын ыйгарым укуктарын ырастайт;

- президиумдун ишинин тартибин аныктайт, комиссияларды түзөт;

- профсоюздук мүчөлүк төгүмдөрдөн жалпы профсоюздук максаттарга чегерүүлөрдүн өлчөмүн бекитет;

- профсоюздун съездин чакыруу, ага өкүлчүлүк кылуу нормалары жана делегаттарды шайлоо тартиби жөнүндө чечимди кабыл алат;

- профсоюздун колдонуудагы Уставына ылайык Профсоюздун борбордук комитетинин төрагасын жана анын орун басарын кызматынан бошотот.

Чечим эгерде, ага Профсоюздун борбордук комитетинин мүчөлөрүнүн үчтөн экисинен кем эмеси добуш берсе кабыл алынды деп саналат. Кызмат ордунан өз каалоосу боюнча бошотуу эмгек мыйзамдарына ылайык ишке ашырылат. Профсоюздун борбордук комитетинин чечими токтом түрүндө кабыл алынат.

7.4. Профсоюздун борбордук комитетинин пленумдарынын ортосундагы мезгилде практикалык маселелерди чечүү үчүн курамында президиумдун төрагасы, төрагасынын орун басары жана анын мүчөлөрү болгон президиум шайланат. Профсоюздун борбордук комитетинин президиуму профсоюздун туруктуу иш алып барган аткаруучу, коллегиялык органы, ал:

- мыйзам чыгаруу, аткаруу жана сот бийлигинин органдарында, мамлекеттик органдарда жана жергиликтүү өз алдынча башкаруу органдарында профсоюз мүчөлөрүнүн мыйзамдуу укуктарын жана кызыкчылыктарын билдирет жана коргойт;

- кызматкерлердин эмгек акыларынын жана эмгегин коргоо шарттары боюнча ченемдик укуктук документтерди иштеп чыгууга, талкуулоого, бекитүүгө, макулдашууга катышат;

- мамлекеттик жана чарбалык башкаруунун тийешелүү органдары менен бирге кызматкерлердин кызыкчылыктарына, профсоюздук уюмдардын уктарына тийешелүү маселелер боюнча алардын алдындагы профсоюздук органдардын пикир келишпестиктерин колдонуудагы мыйзамдарга ылайык карайт жана чечет;

- министрликтер жана ведомстволор менен белгилүү бир кесип, тармак үчүн эмгек, иш менен камсыз кылуу жана социалдык кепилдиктердин шарттарын белгилөө боюнча милдеттенмелерди камтыган тарифтик макулдашууларды түзөт, алардын аткарылышына контролдойт;

- эмгек, кызматкерлердин эмгегин жана ден соолугун коргоо жөнүндө мыйзамдардын сакталышын контролдойт;

- Эмгекчилердин ден соолугун чыңдоо фондун пайдаланууну жакшыртууга жетишет, иштеп жаткандар жана алардын үй-бүлө мүчөлөрү үчүн санаториялык-курорттук дарыланууну жана эс алууну уюштурууга көмөк көрсөтөт;

- профсоюздук уюмдарга методикалык, уюштуруучулук жана укуктук жардам көрсөтөт, профсоюздук кадрларды жана активди окутууну уюштурат, профсоюздук органдардын алдынкы иш тажрыйбаларын жалпылайт;

- байланыштарды колдойт жана Кыргыз Республикасынын, башка мамлекеттердин профсоюздары жана профбирикмелери, эл аралык профборборлор менен өз ара мамиледе профсоюздун атынан чыгат;

- профсоюздун атынан чарбалык, коммерциялык, тышкы экономикалык жана башка иштерди профсоюз мүчөлөрүнүн кызыкчылыгында жүргүзөт, Кыргыз Республикасынын мыйзамдарына ылайык кирешелерди, профсоюздук бюджеттин каражаттарын бөлүштүрөт, зарыл болгон фонддорду түзөт;

- эмгекти уюштуруу, эмгек жана турак жай мыйзамдарын сактоо, жакшы жана коопсуз эмгек шарттарын түзүү, кызматкерлерди медициналык жана маданий-тиричилик жактан тейлөө маселелери боюнча чарбакер органдардын жетекчилеринин маалыматтарын угат;

7.5. Профсоюздун борбордук комитетинин төрагасы жана орун басары Профсоюздун борбордук комитетинин мүчөлөрүнүн курамынын ичинен эки катар мөөнөттөн ашпаган мезгилге шайланышат.

Профсоюздун борбордук комитетинин төрагасы жана орун басары кызмат ордуна талапкерлерге карата талаптар:

 - профсоюздук иште жалпы иш стажы 5 жылдан кем эмес;

 - жогорку билимдүү;

 - мамлекеттик жана расмий тилди статусуна ылайык ишин жүргүзүүгө мүмкүндүк берүүчү деңгээлде билүүсү. Билүү деңгээли Профсоюздун борбордук комитетинин президиумунун чечими менен түзүлүүчү Комиссия тарабынан аныкталат.

Профсоюздун борбордук комитетинин төрагасы:

- тармактык профсоюздун съездинин, Профсоюздун борбордук комитетинин пленумунун жана анын президиумунун чечимдеринин практикалык аткарылышын уюштурат;

- пленумдун жана президиумдун ишин жетектейт, алардын жыйындарында төрагалык кылат;

- Профсоюздун борбордук комитетинин съездинин, пленумунун жана анын президиумунун уставдык талаптарынын, чечимдеринин аткарылышын камсыз кылат;

- тармактык профсоюздун атынан иш алып барат, анын кызыкчылыктарын мамлекеттик жана сот органдарында, жергиликтүү өз алдынча башкаруу органдарында, эл аралык уюмдарда, жалпыга маалымдоо каражаттарында, башка уюмдарда жана мекемелерде коргойт;

- Профсоюздун борбордук комитетинин аппаратын жалпы жетектейт, анын функцияларын, штаттык ырааттамасын аныктайт, аталган маселелер боюнча буйрук чыгарат, аларды андан кийин Профсоюздун борбордук комитетинин президиумунун жыйындарында бекитет;

- Профсоюздун борбордук комитетинин мүлкүн жана акча каражаттарын аныкталган ыйгарым укуктарынын чегинде тескейт;

- тармактык профсоюздун бюджетинин аткарылышы жөнүндө Профсоюздун борбордук комитетине жыл сайын маалымдап турат;

- ага профсоюз жана анын органы тарабынан берилген башка функцияларды аткарат.

Профсоюздун борбордук комитетинин төрагасы жок учурда анын тапшырмасы боюнча төраганын ыйгарым укуктарын анын орун басары ишке ашырат.

7.6. Ревизиялык комиссия профсоюздун съездинде бекитилген Жобону жетекчиликке алат.

Ревизиялык комиссиянын мүчөлөрү Профсоюздун борбордук комитетинин пленумдарынын ишине кеңеш берүүчү добуш укугу менен катышат.

Ревизиялык комиссияга шайланган профсоюз мүчөлөрү Профсоюздун борбордук комитетинин курамына кире алышпайт.

**8. ШАЙЛАНГАН ПРОФСОЮЗДУК КЫЗМАТКЕРЛЕРДИ ЖАНА АКТИВДИ УКУКТУК ЖАНА СОЦИАЛДЫК ЖАКТАН КОРГОО**

8.1. Профсоюздун борбордук, облустук комитеттери, баштапкы профсоюздук уюмдар шайланган профсоюздук органдардын мүчөлөрүн аларды негизсиз жумуштан бошотуу, кызмат ордунан төмөндөтүү, башка ишке которуу, тартиптик жаза-чараларын колдонуу жана материалдык абалын, ден соолугунун абалын начарлатуу учурунда бардык мыйзамдуу формалар жана методдор менен укуктук жана социалдык жактан коргоону камсыз кылат.

8.2. Кызматынан бошотулган профсоюздук кызматкерлерге Кыргыз Республикасынын мыйзамдарында тармактын кызматкерлери үчүн каралган жеңилдиктер жана кесиптик кошумча акылар сакталат.

**9. ПРОФСОЮЗДУН КАРАЖАТТАРЫ ЖАНА МҮЛКҮ**

9.1. Профсоюз ага менчик укугунда таандык каражаттарга жана мүлккө ээлик кылат жана аларды өз алдынча тескейт.

Профсоюздун каражаттары профсоюзга ай сайын төлөнүүчү мүчөлүк төгүмдөрдөн, маданий-агартуу, спорттук иш-чаралардан түшкөн каражаттардан, профсоюздук органдардын чарбалык, өндүрүштүк, тышкы экономикалык жана башка ишинен түшкөн кирешелерден турат.

9.2. Профсоюзга ай сайын төлөнүүчү төгүмдөр алынуучу эмгек акынын же стипендиянын бир пайызынан кем эмес өлчөмдө төлөнөт, ал эми штаттар кыскартылганына, ишканалар, мекемелер жабылганына байланыштуу башка ишке кабыл алынганга чейин убактылуу иштебеген, балдарын багууга байланыштуу убактылуу иштебеген профсоюзда турган кызматкерлер, иштебеген пенсионерлер, стипендия албаган окуучулар Профсоюздун борбордук комитетинин, профкомдордун төрагаларынын кеңештеринин, профсоюздун аймактык профсоюздук комитеттеринин чечими менен профсоюздук мүчөлүк төгүмдөрдү төлөөдөн бошотулушат.

9.3. Профсоюздун акча каражаттарын жана мүлкүн тескөө укугу шайланган профсоюздук органдарга гана таандык болот, алар профсоюз мүчөлөрүнө алардын сарамжалдуу пайдаланылышы үчүн дайыма отчет берип турушат.

9.4. Профсоюздук органдар үчүн профсоюздук мүчөлүк төгүмдөрдү чегерүүлөрдүн өлчөмү жөнүндө маселе Профсоюздун борбордук комитетинин, облустук комитеттеринин кеңейтилген пленумдарында чечилет.

9.5. Баштапкы профсоюздук уюмдар мүчөлүк төгүмдөрдүн тиешелүү үлүшүн өзүнө алып калуу менен, калган бөлүгүн профкомдордун төрагаларынын райондук жана шаардык кеңештеринин, облустук комитеттердин, профуюштуруучулардын, Профсоюздун борбордук/ облустук звеносу жок комитетинин алыш-бериш эсептерине которушат.

9.6. Профсоюздук мүчөлүк төгүмдөрдөн жана башка булактардан түшүүчү каражаттар маданий-тарбиялык, дене тарбия-спорттук иш-чараларга, профсоюз мүчөлөрүнө материалдык жана юридикалык жардам көрсөтүүгө жана ушул Уставда каралган башка максаттарга бекитилген сметаларга ылайык жумшалат.

**10. ПРОФСОЮЗ ОРГАНДАРЫНЫН ЮРИДИКАЛЫК ЖАК КАТАРЫ УКУКТАРЫ**

10.1. Профсоюздун баштапкы профсоюздук уюмдары, бириккен, райондук жана шаардык, облустук комитеттери, профкомдордун төрагаларынын кеңештери профсоюздун түзүмдөрүнүн звенолору болуп саналышат, Профсоюздун борбордук комитети тарабынан белгиленген үлгүдөгү мөөрү жана штампы бар.

**11. КЫРГЫЗ РЕСПУБЛИКАСЫНЫН МАМЛЕКЕТТИК, МУНИЦИПАЛДЫК МЕКЕМЕЛЕР ЖАНА КООМДУК ТЕЙЛӨӨ КЫЗМАТКЕРЛЕРИНИН ПРОФСОЮЗУНУН БОРБОРДУК КОМИТЕТИНИН МАНДАТТЫК КОМИССИЯСЫ**

11.1. Профсоюздун борбордук комитетинин мандаттык комиссиясы съездде, ыйгарым укуктардын ошол эле мөөнөтүнө профсоюздун тиешелүү шайланган органдары менен бир убакта шайланат.

11.2. Мандаттык комиссия съезддердин ортосундагы мезгилде профсоюздун шайланган органдарынын мүчөлөрүн түз дайындоо жолу менен шайлоо учурунда алардын ыйгарым укуктарын, ошондой эле профсоюздун шайланган органынын мүчөлөрүн кайра чакыртып алуу жана алмаштыруу учурунда текшерет жана алар боюнча Профсоюздун борбордук комитетинин пленумунун жыйынында сунуш киргизет.

11.3. Мандаттык комиссиянын жыйындары зарылдыкка жараша өткөрүлөт.

11.4. Мандаттык комиссиянын төрагасы/орун басары кеңеш берүүчү добуш укугу менен Профсоюздун борбордук комитетинин жыйындарына катыша алышат.

**12. КОРУТУНДУ ЖОБОЛОР**

12.1. Ушул Уставга өзгөртүүлөрдү жана толуктоолорду киргизүү укугу профсоюздун съездине таандык.

12.2. Профсоюздун иши анын съездинин чечими боюнча же сот органынын чечиминин негизинде токтотулушу мүмкүн.

Чечим эгерде, ага кворум болгон учурда добуш берүүгө катышкан съезддин делегаттарынын үчтөн экиси добуш берсе кабыл алынды деп саналат.

12.3. Профсоюздун иши токтотулган учурда анын каражаттары жана мүлкү профсоюздун ушул Уставында аныкталган максаттарда пайдаланылат.

Уюм кайра уюштурулган же жоюлган учурда, анын иштөө процессинде пайда болгон документтер “Кыргыз Республикасынын архив фонду жөнүндө” Кыргыз Республикасынын Мыйзамына ылайык пайдаланылат жана сакталат.